Mai Villadsen (EL), 2025-05-14:
Tak for det, formand.
Folkeskolen er et fantastisk fællesskab og et fællesskab, vi skal værne om.
De føler sig forkerte og alene, og nogle ender helt uden for fællesskabet.
Vi er lige nu vidner til en bekymrende tendens, hvor nogle, skulle man nærmest tro, vil løse uro og mistrivsel ved at sende elever ud af vores fælles folkeskole.
Det er ikke holdbart.
Uro og ballade må aldrig styre hverdagen i skolen.
Men det kræver altså en grundlæggende forandring af folkeskolen og den måde, vi indretter den på, hvis vi skal rette op på de udfordringer, der er i dag, og ikke bare segregere endnu flere børn.
Vi må indrette folkeskolen efter eleverne i stedet for at presse dem ind i en skolehverdag, hvor der ikke er plads til dem, sådan som det er tilfældet nogle steder.
I Enhedslisten mener vi, at der er behov for forandring nu og her, hvis folkeskolen ikke skal knække midtover, og derfor vil jeg gerne takke Radikale Venstre for at rejse en meget, meget væsentlig og vigtig debat, som er presserende.
Samtidig er andelen af forældre, der modtager tabt arbejdsfortjeneste, steget markant, som også Radikale Venstres ordfører nævnte her på Folketingets talerstol.
Mange børn får ikke den støtte, de har brug for i den almindelige undervisning, og resultatet er, at flere skubbes ud af fællesskabet og kæmper med næb og kløer for at komme over i specialtilbud.
Folkeskolen er altså nogle steder ikke længere en skole for alle børn, og det er faktisk en tragedie.
Derfor vil vi gerne – ligesom Radikale Venstre, kan jeg se – lægge en ny kurs for folkeskolen, hvor man skaber en skole, hvor børn mødes på tværs af sociale skel, hvor der er tid og plads til netop forskellighed, og hvor alle børn får et fælles fundament for livet.
Det er meget afgørende for vores samfund, og derfor er det væsentligt at investere i netop det her område.
Så tak til Radikale Venstre for at turde pege på et løsningsforslag, nemlig at der skal være flere voksne til stede i vores skole og i undervisningen.
Det mener vi fra Enhedslistens side er en uhyre vigtig komponent i forhold til at skabe en stærk skole.
Der er også rigtig mange andre løsningsforslag, og derfor bemærker jeg med glæde, at Radikale Venstre i det her forslag peger på, at midlerne skal komme ind i timebanken, så man faktisk lokalt kan prioritere, hvor pengene bliver brugt.
Dermed er det her jo ikke en fastlåsning, i forhold til at der nødvendigvis skal være præcis to voksne i halvdelen af timerne i folkeskolen.
Mange peger på finansieringen og på, at 7,4 mia. kr. er mange midler.
Det er også fuldstændig rigtigt; det er rigtig mange penge.
Men hvad er alternativet?
Det er, at vi bruger rigtig mange midler i dag på tabt arbejdsfortjeneste, på mistrivsel og på en udfordring, som kun kommer til at blive større.
Så derfor mener jeg, at det er fornuftigt faktisk at sætte stærkt ind og investere massivt i skolen.
Derfor bakker Enhedslisten også op om forslaget, også til trods for at vi er dybt uenige i store dele af Radikale Venstres finansieringsforslag.
For som det påpeges i beslutningsforslaget fra Radikale Venstre, er det netop forslag, og det er op til en forhandling i Folketinget at finde den egentlige finansiering.
Jeg synes, at det er dejligt, at der er nogen, der tør at komme med visioner for folkeskolen hernede i salen, og Enhedslisten bakker op om beslutningsforslaget.